अभय श्रेष्ठको कथाको आत्मीय भाषाले पाठकलाई आफ्नै कथा पढेको अनुभूति गराउँछ । यीमध्ये सबर्ल्टन वर्गमा केन्द्रित अधिकांश लामा कथा पहिलोपल्ट यसै सङ्ग्रहमा राखिएका हुन् । पूर्वप्रकाशितमध्ये चर्चित तीन कथा त्यतिखेर लेखिएका हुन् जब उनी चंकी श्रेष्ठका रुपमा चिनिन्थे ।
पञ्चायतको पृष्ठभूमिमा लिखित 'अ.त.को सत्याग्रह' किताबको सबैभन्दा लामो र महत्त्वपूर्ण कथा हो जो आफैँमा नलेखिएको एउटा इतिहास हो । राजनितिबारे थाहा नभएका सीमान्तकृत वर्गका दुई किशोर गान्धी र सुकरातको कुरा गरेकै कारण अ.त. (अराष्ट्रिय तत्व) कहलिन्छन् र अनेक दुःख झेल्छन् । तीमध्ये एकको हत्या हुन्छ । एक किशोरको मृदु स्मृति शैलीमा लिखित यो कथा अराजनीतिक पृष्ठभूमिबाट थालिएर चरम राजनीतिक मोडमा टुङ्गिन्छ । 'तेस्रो किनारा' माओवादी जनयुद्धको पृष्ठभूमिमा लिखित अभागी कमैयाको अत्यन्त मानवीय कथा हो । कथित दुर्घटनामा दिवंगत कलाकार पिताको हत्या भएको पत्तो पाउँदा एक किशोरको मनस्थित कस्तो होला ? 'महान कलाकार'मा त्यसको संवेदनशील चित्र छ ।
'निर्वाण' चरम जातीय पीडा भोगेको एक युवकको बुद्धत्वप्राप्त प्रेमको संवेदनापूर्ण कथा हो । 'सङ्घर्ष', 'अजम्मरी', 'बेग्लै मान्छे' आत्मसंस्मरण शैलीका हृदयस्पर्शी कथा हुन् । 'सम्पादकको हृदय', 'खबर, कहर र जहर' नेपाली पत्रकारितामा केन्द्रित चरम व्यंग्यात्मक कथा हुन् । 'महाभारत'मा आधुनिक राजनीतिक त्रासदीलाई महाभारतकालीन युगसँग तुलना गरिएको छ । 'सुमेरुमा द्रौपदी' नारीको संवेदनामाथि लिखित विद्रोही कथा हो । साम्प्रदायिक दङ्गाभित्रको मानवीय कथा 'भुरुवा' देखि पुँजीवादमा संवेदनाको सङ्कटमाथि लिखित 'मोडेल', 'झुमीः सङ्गीत तपाईँकै लागि', 'अमेरिका' जस्ता अत्यन्त तीख्खर कथा यसमा छन् ।
छापिएका पुस्तकहरू पुग्न नसकेका विश्वका कुनाकुनामा अब इन्टरनेटका माध्यमबाट नेपाली साहित्यिक पुस्तकहरू पनि पढ्न पाइने भएको छ । यस संस्थाले हाल चर्चित र सर्वाधिक बिक्री भएका पुस्तकहरु बिक्रीका लागि आफ्नो वेवसाइटमा राखेको छ । यी पुस्तकहरु www.pandulipibooks.com वा www.ebooks.com.np मा गई निश्चित रकम तिरेर पढ्न सकिन्छ । पाण्डुलिपिले धेरैभन्दा धेरै पुस्तकहरूलाई एउटा बृहत् विद्युतीय पुस्तक संग्रहको रूपमा बिकास गर्ने लक्ष्य लिएको छ । तसर्थ यो एउटा वयम लक्ष्य मात्र नभएर नेपाली साहित्यको विकास, विस्तार र समृद्धिको लागि एउटा अभियान पनि हो ।